น้ำท่วมภาคใต้ 4 จังหวัด ประชาชนได้รับผลกระทบกว่า 12,000 ครัวเรือน
กรมป้องกันและบรรเทาสาธารณภัย รายงานว่า จากอิทธิพลมรสุมตะวันออกเฉียงเหนือ ที่พัดปกคลุมอ่าวไทยและภาคใต้ จะมีกำลังแรงขึ้น ทำให้บริเวณภาคใต้ตอนล่าง จะมีฝนเพิ่มขึ้นและมีฝนตกหนักบางพื้นที่ โดยช่วงวันที่ 8-11 ธันวาคม 2565 เกิดน้ำท่วมฉับพลัน น้ำป่าไหลหลากและน้ำล้นตลิ่ง ในหลายพื้นที่ของภาคใต้ มีประชาชนได้รับผลกระทบเกือบ 14,000 ครัวเรือน และผู้เสียชีวิต 1 คน ที่จังหวัดสงขลา ปัจจุบัน (11 ธ.ค. 65 เวลา 06.00 น.) ยังคงมีน้ำท่วมในพื้นที่ 4 จังหวัด ได้แก่ จังหวัดสงขลา ปัตตานี ยะลา และนราธิวาส รวม 14 อำเภอ 76 ตำบล 261 หมู่บ้าน ยังคงมีประชาชนได้รับผลกระทบกว่า 12,000 ครัวเรือน ขณะที่ภาพรวมระดับน้ำเริ่มลดลง โดยทางจังหวัด องค์กรปกครองส่วนท้องถิ่น หน่วยทหาร  อาสาสมัคร มูลนิธิ และหน่วยงานที่เกี่ยวข้อง ลงพื้นที่ให้การช่วยเหลือประชาชน พร้อมเร่งระบายน้ำเพื่อคลี่คลายสถานการณ์แล้ว ซึ่งประชาชนสามารถแจ้งเหตุและขอความช่วยเหลือทางไลน์ “ปภ.รับแจ้งเหตุ 1784” และสายด่วนนิรภัย 1784 ตลอด 24 ชั่วโมง